Vene riigiduuma saadikud võtsid tänasel istungil vastu pöördumise oma Europarlamendi kolleegidele, milles palutakse abi eestlaste küüditamises süüdistatava punaveterani Arnold Meri kohtuasja lõpetamiseks, vahendas Ria Novosti.    Merit süüdistatakse selles, et ta juhtis inimeste küüditamist Hiiumaal 1949. aastal. Kui tema vastu esitatud süüdistused tõedamist leiavad, võib kohus karistada teda eluaegse vangistusega. Meri ennast süüdi ei tunnista.    Venemaa riigiduuma pöördus palvetega kaitsta Nõukogude Liidu kangelast Merit  Euroopa Nõukogu Parlamentaarse Assamblee, Europarlamendi, Eesti riigikogu ja ülemaailmse sõjaveteranide ühenduse poole. "See kohtuprotsess on poliitiline tellimus eesmärgiga vaadata üle II maailmasõja tulemused ja diskrediteerida Hitleri-vastase koalitsiooni riikide pingutusi inimkonna päästmiseks fašistlikust katkust," öeldakse riigiduuma avalduses.    Kohus 88-aastase kopsuvähki põdeva Meri üle jätkub novembris.